P6_TA(2005)0047

Omejevalni ukrepi za nekatere osebe in subjekte glede na razmere v Slonokoščeni obali *

Zakonodajna resolucija Evropskega parlamenta o predlogu Uredbe Sveta o uvedbi nekaterih posebnih omejevalnih ukrepov za nekatere osebe in subjekte glede na razmere v Slonokoščeni obali (KOM(2004)0842 — 15518/2004 — C6-0023/2005 — 2004/0286(CNS))

(Postopek posvetovanja)

Evropski parlament,

- ob upoštevanju predloga Komisije Svetu (KOM(2004)0842) [1],

- ob upoštevanju besedila Sveta (15518/2004),

- ob upoštevanju členov 60 in 301 Pogodbe ES,

- ob upoštevanju člena 308 Pogodbe ES, v skladu s katerim se je Svet posvetoval s Parlamentom (C6-0023/2005),

- ob upoštevanju člena 51 svojega Poslovnika,

- ob upoštevanju poročila Odbora za svoboščine in pravice državljanov, pravosodje in notranje zadeve ter mnenja Odbora za razvoj in Odbora za ekonomske in monetarne zadeve (A6-0042/2005),

1. odobri predlog Komisije, kakor je bil spremenjen;

2. poziva Komisijo, naj na podlagi člena 250(2) Pogodbe ES ustrezno spremeni svoj predlog;

3. poziva Svet, naj obvesti Parlament, če namerava odstopati od besedila, ki ga je Parlament odobril;

4. poziva Svet, naj se ponovno posvetuje s Parlamentom, če namerava bistveno spremeniti predlog Komisije;

5. zahteva začasno, največ trimesečno prekinitev obravnave predloga Komisije, kakor je bil spremenjen s predlogi sprememb, da bi na ta način omogočili nemoteno posredovanje predsednika Južne Afrike Thaba Mbekija, ki si prizadeva za obnovitev pogajanj med vpletenimi v spopad;

6. naroči svojemu predsedniku, naj stališče Parlamenta posreduje Svetu in Komisiji.

BESEDILO KI GA PREDLAGA KOMISIJA | SPREMEMBE PARLAMENTA |

Sprememba 1

Uvodna izjava 3a (novo)

| (3a) Vrh Afriške unije je predsedniku Južne Afrike Thabu Mbekiju pred kratkim obnovil mandat in ga zaprosil, naj zagotovi ponovno izvajanje mirovnega sporazuma, ki sta ga podpisali v spopad vpleteni strani. |

Sprememba 2

Uvodna izjava 3b (novo)

| (3b) Države članice Evropske unije, ki so tudi članice Varnostnega sveta Združenih narodov, zagotovijo polno spoštovanje temeljnih pravic: še posebej pri sprejemanju in spreminjanju ukrepov, ki izhajajo iz Resolucije 1572(2004) Varnostnega sveta Združenih narodov, druge države članice Unije in institucije Skupnosti pa ustrezno obveščajo o ukrepih, ki lahko vplivajo na pravni red Skupnosti,in zlasti na podlagi sporazuma Lina-Marcoussis in Akra III v zvezi z razorožitvijo, ki bo omogočila pripravo referenduma o razveljavitvi člena 35 ustave, čemur bodo sledile svobodne predsedniške volitve. |

Sprememba 3

Uvodna izjava 3c (novo)

| (3c) Pri uporabi ukrepov iz Resolucije Varnostnega sveta in Združenih narodov 1572(2000) mora Skupnost zagotoviti, da so le-ti usklajeni s sedanjimi postopki v okviru Sporazuma o partnerstva ES-AKP, podpisanega v Cotonou (Benin) 23. junija 2000, in zlasti členov 8 in 96 Sporazuma. |

Sprememba 4

Uvodna izjava 3d (novo)

| (3d) Ukrepi, predvideni s to uredbo, ne posegajo v sprejetje drugih ukrepov pri izvajanju sporazumov Linas-Marcoussis in Akra III, zlasti obveznosti preganjanja in sojenja, v skladu z določili mednarodne konvencije za zaščito človekovih pravic, oseb, ki so osumljene, da so povzročile hude kršitve človekovih pravic in mednarodnega humanitarnega prava, in začetku preiskave tožilca Mednarodnega kazenskega sodišča, glede na razmere v Slonokoščeni obali, na temelju pravice ad hoc Sodišča, s strani organov Slonokoščene obale, 1. oktobra 2003, v skladu s členom 12 Rimskega statuta, |

Sprememba 5

Člen 2, odstavek 1

(1) Vsa sredstva in gospodarski viri, ki so posredno ali neposredno v lasti ali pod nadzorom fizičnih ali pravnih oseb, subjektov ali organov, naštetih v Prilogi I, se zamrznejo. | (1) Vsa sredstva in gospodarski viri, ki so posredno ali neposredno v lasti ali pod nadzorom fizičnih ali pravnih oseb, subjektov ali organov s seznama, ki ga Komisija pripravi v skladu s členom 10, se zamrznejo. |

Sprememba 6

Člen 7, odstavek 3

3. Vsi podatki, poslani ali prejeti v skladu s tem členom, se uporabijo samo za namene, za katere so bili poslani ali prejeti. | 3. Vsi podatki, poslani ali prejeti v skladu s tem členom, se uporabijo samo za namene, za katere so bili poslani ali prejeti. Uporabljajo se izključno samo v času, dokler ni izvedeno vse potrebno za zamrznitev dobrin in zanje velja sistem ustreznega varovanja podatkov. |

Sprememba 7

Člen 9a (novo)

| Člen 9a Fizične ali pravne osebe, subjekti ali organi, katerih sredstva ali gospodarski viri so bili zamrznjeni neupravičeno, prejmejo denarno odškodnino, ki ustreza naravi in obsegu neupravičeno nastale škode. |

Sprememba 8

Člen 10, uvod

Komisija je pooblaščena za: | Komisija je po predhodnem posvetovanju z Evropskim parlamentom pooblaščena za: |

Sprememba 9

Člen 10, točka (a)

(a)spremembe Priloge I na podlagi odločitev, ki jih je sprejel bodisi Varnostni svet Združenih narodov bodisi Odbor za sankcije, in | (a)pripravo in spremembe, na podlagi odločitev, ki jih je sprejel bodisi Varnostni svet bodisi Odbor za sankcije, seznama fizičnih ali pravnih oseb, subjektov ali organov, katerih sredstva in gospodarski viri se zamrznejo, in za popravke v primeru dokazanih napak in |

Sprememba 10

Člen 10, točka (b)

(b)spremembe Priloge II na podlagi podatkov, ki so jih posredovale države članice. | (b)spremembe Priloge na podlagi podatkov, ki so jih posredovale države članice. |

Sprememba 11

Člen 10, pododstavek 1a (novo)

| Komisija o pripravi in spremembi seznama iz točke (a) pododstavka 1 predhodno in zaupno obvesti Odbor za svoboščine in pravice državljanov, pravosodje in notranje zadeve ter Odbor za razvoj Evropskega parlamenta. |

Sprememba 12

Priloga 1

Priloga 1 črtano | Seznam fizičnih in pravnih oseb, organov in subjektov iz člena 2. |

[1] Še ni objavljeno v Uradnem listu.

[2] UL L 317, 15.12.2000, str. 3.

--------------------------------------------------